ET Euroopa Liidu Teataja C 94/18

Nõukogu määruse (EÜ) nr 509/2006 (põllumajandustoodete ja toidu garanteeritud traditsiooniliste eritunnuste kohta) artikli 8 lõike 2 kohase registreerimistaotluse avaldamine

2010/C 94/12

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 509/2006 (1) artiklile 9. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

GTE REGISTREERIMISE TAOTLUS

NÕUKOGU MÄÄRUS (EÜ) nr 509/2006

„ŠPEKÁČKY” EHK „ŠPEKAČKY”

EÜ nr: SK-TSG-0007-0055-21.05.2007

1. Taotlejate rühma nimi ja aadress:

Nimi: Český svaz zpracovatelů masa Aadress: Libušská 319 142 00 Praha 4 – Písnice ČESKÁ REPUBLIKA Tel +420 244092404 Faks +420 244092405 E-post: reditel@cszm.cz

Nimi: Slovenský zväz spracovateľov mäsa Aadress: Kukučínova 22 831 03 Bratislava SLOVENSKO/SLOVAKIA Tel +421 255565162 Faks +421 255565162 E-post: slovmaso@slovmaso.sk

2. Liikmesriik või kolmas riik:

Tšehhi Vabariik

Slovaki Vabariik

3. Spetsifikaat:

3.1. Registreeritav(ad) nimetus(ed):

„Špekáčky” (tšehhi keeles)

„Špekačky” (slovaki keeles)

3.2. Nimetus:

 on iseenesest eripärane väljendab põllumajandustoote või toidu eripära

Nimetusega „Špekáčky” ehk „Špekačky” tähistatakse iseloomulikku põllumajandustoodet või toiduainet, mis koosneb peekoni (špek) ebaühtlaselt jaotunud tükikeste ja väikese koguse kollageeniosakeste koredast segust.

3.3. Kas taotletakse nimetuse reserveerimist määruse (EÜ) nr 509/2006 artikli 13 lõike 2 alusel?:

 Registreerimine koos nimetuse reserveerimisega Registreerimine ilma nimetuse reserveerimiseta

3.4. Toote liik:

Klass 1.2 Lihatooted (kuumtöödeldud, soolatud, suitsutatud jne)

3.5. Punktis 3.1. esitatud nimetusega tähistatava põllumajandustoote või toidu kirjeldus:

„Špekáčky” ehk „Špekačky” on kuldpruuni värvi mitme meetri pikkune kuumtöödeldud lihatoode sea või veise peensoolest kestas.

Füüsilised omadused

Pikk vorstikujuline toode on nööriga eraldatud 65–85 grammisteks juppideks, mille läbimõõt on 4,0–4,6 cm ja pikkus 8–9 cm.

Keemilised omadused

puhta lihasevalgu sisaldus : vähemalt 6 % massist, rasvasisaldus : kuni 45 % massist, soolasisaldus : kuni 2,5 % massist.

Organoleptilised omadused

Välispinna omadused ja värv: toode on valmistatud veise- ja sealiha segust ning seda ümbritseb looduslik sooltest kest; toode on nööriga juppideks eraldatud. „Špekáčky” ehk „Špekačky” on kuldpruuni värvi (lubatud on ka tumedam või heledam värvitoon) ja ilma nähtavate suitsutamisest tekkinud laikudeta. Toote pinnal võivad olla kuivanud mahlapiisad ja heledamad laigud vorstijuppide kokkupuutekohas. Pind on sile või õrnalt kortsuline. Toodet ei tohi rasva ega aspikiga paisutada.

Lõikepinna omadused ja värv: viil on hele- kuni tumeroosat värvi, peekonitükid on ebaühtlaselt jaotunud. Lubatud on väikesed pehmed kollageeniosakesed ja õhumullid.

Maitse ja lõhn: suitsutamise järel mahe, mõõdukalt soolane, tunda kasutatud vürtside maitset. Pärast soojendamist on toode mahlakas.

Konsistents: tihke, õrn ja ühtne.

3.6. Punktis 3.1 esitatud nimetusega tähistatava põllumajandustoote või toidu tootmismeetodi kirjeldus:

„Špekáčky” ehk „Špekačky” koostisosad on: kuni 30 %-se rasvasisaldusega veiseliha, kuni 50 %-se rasvasisaldusega sealiha, peekon, joogivesi (jäälaastudena), kartulitärklis, nitritsool, jahvatatud must pipar, paprikapulber (100 ASTA), küüslauk (helveste, kontsentraadi või pulbrina küüslaugu normkogusele vastavas koguses), jahvatatud muskaatpähkel, polüfosfaadid E 450 ja E 451 (3 g/kg väljendatuna P2O5-s), askorbiinhape E 300 (0,5 g/kg), sea või veise peensoolest kest, nööriga seotud.

100 kg valmistoodet sisaldab:

— 38,5 kg kuni 30 %-se rasvasisaldusega veiseliha, — 17,5 kg kuni 50 %-se rasvasisaldusega sealiha, — 27,0 kg peekonit, — 23,0 kg vett (jääd), — 2,5 kg kartulitärklist, — 2,0 kg nitritsoola, — 0,22 kg paprikapulbrit (100 ASTA), — 0,16 kg jahvatatud musta pipart, — 0,09 kg küüslauku helveste, kontsentraadi või pulbrina, — 0,03 kg jahvatatud muskaatpähklit, — 0,3 kg polüfosfaate E 450 ja E 451, — 0,05 kg askorbiinhapet E 300, — sea või veise peensoolest valmistatud kest, — nöör, millega vorstid on juppideks eraldatud.

Loetletud koostisosadest (v.a peekon), lisanditest ja vürtsidest valmistatakse 0,1–2,5 mm suurustest osakestest koosnev segu. Sellele lisatakse ligikaudu 8 mm suurused peekonitükid ja see lastakse sea või veise peensoolest saadud kesta, mille suurim läbimõõt on 4,0–4,6 cm.

Toode eraldatakse nööriga juppideks. Vorstiread seotakse suitsutusvardale ja asetatakse suitsutuskambrisse, kus neid kuivatatakse ja suitsutatakse ning nad omandavad iseloomuliku värvi ja lõhna. Suitsutatud toodet töödeldakse 75–78 °C kuumuses, kuni toote sisemus on saavutanud 70 °C temperatuuri vähemalt 10 minutiks. Pärast kuumtöötlemist piserdatakse toodet külma veega ja see jäetakse jahtuma. „Špekáčkyt” ehk „Špekačkyt” hoitakse jahedas ja pimedas ruumis.

3.7. Põllumajandustoote või toidu eripära:

„Špekáčky” ehk „Špekačky” erineb muudest kuumtöödeldud lihatoodetest selle poolest, et koosneb peekoni (špek) ebaühtlaselt jaotunud tükikeste ja väikese koguse kollageeniosakeste koredast segust, mis annab toote viilule iseloomuliku välimuse. „Špekáčky” ehk „Špekačky” eripära seisneb ka selles, et pikk vorstikujuline toode on looduslikus soolest kestas ja nööriga juppideks eraldatud. Samuti on toote oluline tunnus vürtside tasakaalustatud koostis, mis koos veise- ja sealihaga annab soojendatud tootele ainulaadse lõhna ja maitse.

3.8. Põllumajandustoote või toidu traditsioonilisus:

„Špekáčky” ehk „Špekačky” tarbimist, koostisosi ja tootmismeetodit on praegusel Tšehhi Vabariigi alal tuntud üle 100 aasta. Ulatuslik tootmine algas 19. sajandi teisel poolel, kui arenes välja suitsulihatoodete tööstus. Toode sai tuntuks kui veise peensoolest kestaga ümbritsetud kvaliteetne lihatoode. See pandi välja 1891. aastal riigi juubeli puhul korraldatud põllumajandusnäitusel, kus püstitati selline täielikult varustatud suitsuahi, mille sarnast avalikkusele varem ei olnud eksponeeritud. Toodet suitsutati kohapeal ja väikese tasu eest pakuti seda ahvatleval pabertaldrikul kuumalt koos mädarõika ja soolase saiakesega. Just sellest ajast sai alguse „Špekáčky” ehk „Špekačky” kui Tšehhi klassikalise suitsutatud lihatoote kuulsus. Sel ajal toodetud „Špekáčky” ehk „Špekačky” kvaliteedist annavad tunnistust kasutatud koostisosad, millest 50 % moodustasid noore veise tagatükid ning 20 % moodustas kvaliteetne nahata sealiha ja 30 % tükeldatud peekon. Olenevalt toote konsistentsist lisati sellele mõnikord veidi veiselihast valmistatud sideainet. Toodet vürtsitati küüslaugu, musta pipra ja vahel ka natukese muskaatpähkliga. Omaette toiming oli „Špekáčky” ehk „Špekačky” juppideks sidumine linase nööriga. Kuna toodet müüdi tükikaupa, pidi kogukaal vastama tükiarvule. Hea kvaliteedi saavutamiseks tuli toodet ka korralikult suitsutada. Suitsutamismeetodid arenesid 20. sajandi alguses jõudsasti ning „Špekáčkyst” ehk „Špekačkyst” sai „Párky” ja „Klobásy” (traditsionaalsed vorstiliigid) kõrval üks levinumaid pehme vorsti sorte. Mõned ettevõtted, eriti suurtes linnades, said tuntuks just tänu „Špekáčky” ehk „Špekačky” tootmisele. Tuntumad tootjad olid Praha Nové Město linnaosas tegutsenud „Koula” ja „Macháček” ning Vinohrady eeslinnas tegutsenud „Šereda”, kelle „Špekáčkyt” ehk „Špekačkyt” hakkasid Praha elanikud kutsuma „šeredkyks”. Pehmed vorstid jõudsid poodidesse kuumana kohe pärast suitsutamist ning seepärast levis poodides ja kogu ümbruskonnas eriti pärastlõunati meeldiv suitsuvorsti hõng. Õhtuseid Vana Praha tänavaid iseloomustas sel ajal gaasilaternate kuldne valgus ja sütel küpseva „Špekáčky” ehk „Špekačky” lõhn, mis tuli paljudelt toona tegutsenud tänavalettidelt.

Lihatoodete kvaliteeti suhtes ei kehtinud sel ajal mingeid eeskirju ega norme. Riiklike kontrollide käigus uuriti eelkõige jahusisaldust, kuna „Špekáčkyle” ehk „Špekačkyle” ei tohtinud jahu lisada. Veel pärast Teist maailmasõda koosnes „Špekáčky” ehk „Špekačky” peekoni kõrval peamiselt ka veiselihast. Hiljem, kui sealiha toodang suurenes, moodustas 40 % koostisosadest veiseliha (esitükid), 30 % kvaliteetne sealiha ja 30 % peekon. Sel ajal muudeti ka kasutatavaid vürtse ja hakati lisama paprikapulbrit. Pärast lihatootmise ja -töötlemisega tegelevate ettevõtete riigistamist kehtestati koostisosade, lisandite, vorstikestade ja tehnoloogiliste toimingute suhtes tehnilised ja majandusnormid, mille abil parandati veelgi selle Tšehhis levinud traditsioonilise toote kvaliteeti. „Špekáčkyt” ehk „Špekačkyt” hakati tootma vastavalt Tšehhoslovakkia riiklikule lihatoodete tehnilisele ja majandusnormile (1. jaanuaril 1977 jõustunud eeskirjade 1. osa, lihatööstuse peadirektoraat, Praha) numbri all ČSN 57 711. Seda normi järgiti seejärel kogu endises Tšehhoslovakkias. Kuna tootmistehnoloogia muutus järk-järgult ja teatavaid koostisosi või teatavat kestamaterjali (nt veise peensoolt) oli vähe saada, koostati ühtne retsept, mis on toodud tootmismeetodi kirjelduse all punktis 3.6.

3.9. Eripära kontrollimise miinimumnõuded ja kord:

Kontrollitakse järgmist:

— koostisosade, lisandite ja vürtside sisalduse vastavus retseptile; jälgitakse toote valmistamist ja kontrollitakse selle käigus retsepti järgimist;

— peekonitükkide (špek) ebaühtlane jaotumine tihedas segus, mis sisaldab ka väikeses koguses kollageeniosakesi; visuaalne kontroll tootmise ajal pärast seda, kui segu on lastud soolest saadud kesta ja toode on nööriga juppideks eraldatud;

— normiga ettenähtud kuju, välimuse, värvi ja konsistentsi järgimine; visuaalne kontroll pärast kuumtöötlemist, veega pihustamist ja valminud toote jahutamist;

— toote viilu välimuse vastavus nõuetele; visuaalne kontroll pärast kuumtöötlemist, veega pihustamist ja valminud toote jahutamist;

— toote maitse, lõhna, konsistentsi ja mahlakuse vastavus nõuetele; soojendatud valmistoote organoleptiline hindamine;

— toote füüsiliste ja keemiliste omaduste vastavus nõuetele; valmistoodet analüüsitakse heakskiidetud laboratoorsetel meetoditel.

Asutus või amet, kes kontrollib toote vastavust spetsifikaadile, peab kontrollima kõiki „Špekáčkyt” ehk „Špekačkyt” tootvaid ettevõtteid kohapeal vähemalt korra aastas.

4. Ametiasutused või spetsifitseerimisasutused, kes kontrollivad vastavust spetsifikaadile:

4.1. Nimi ja aadress:

Spetsifikaadile vastavust kontrollivad ametiasutused või sertifitseerimisasutused Tšehhi Vabariigis

Nimi: Státní zemědělská a potravinářská inspekce Aadress: Květná 15 603 00 Brno ČESKÁ REPUBLIKA Tel +420 543540111 E-post: sekret.oklc@szpi.gov.cz

riigiasutus  eraettevõte

Nimi: Státní veterinární správa ČR Aadress: Slezská 7 120 00 Praha 2 ČESKÁ REPUBLIKA Tel +420 227010137 E-post: hygi@svscr.cz

riigiasutus  eraettevõte

Spetsifikaadile vastavust kontrollivad ametiasutused või sertifitseerimisasutused Slovaki Vabariigis

Nimi: BEL/NOVAMANN International, s r.o. Aadress: Továrenská 14 815 71 Bratislava P.O. BOX 11 820 04 Bratislava 24 SLOVENSKO/SLOVAKIA Tel +421 250213376 E-post: tomas.ducho@ba.bel.sk

riigiasutus  eraettevõte

Nimi: Štátna veterinárna a potravinová správa SR Aadress: Botanická 17 842 13 Bratislava SLOVENSKO/SLOVAKIA Tel +421 260257427 E-post: buchlerova@svssr.sk

riigiasutus  eraettevõte

4.2. Ametiasutuse või sertifitseerimisasutuse konkreetsed ülesanded:

Punktis 4.1 nimetatud kontrolliasutused vastutavad toote spetsifikaadi täieliku järgimise kontrollimise eest.

(1) ELT L 93, 31.3.2006, lk 12.